奉和聖製謁玄元皇帝廟齋
作者：張九齡
朝代：唐

paragraphs: 興運昔有感，建祠北山巔。
雲雷初締構，日月今悠然。
紫氣尚蓊鬱，玄元如在焉。
迨茲事追遠，輪奐復增鮮。
洞府香林處，齋壇清漢邊。
吾君乃尊祖，夙駕此留連。
樂動人神會，鐘成律度圓。
笙歌下鸞鶴，芝朮萃靈仙。
曾是福黎庶，豈唯味虛玄。
賡歌徒有作，微薄謝昭宣。